kaerle etc. doen te wetene allen iegewoirdighen ende toecommende
dat wy ontfangen hebben die oetmoedighe supplicatie van jan oeyen
arm schamel man belast met vi cleyn kinderen woenende in onsen vryheyt
van turnhout inhoudende hoe dat opten iersten dach van meye anno
xxxvi omtrent vii uren tsavonts de voirs. suppliant is gegaen opte camere
vanden gulden vanden hantboghe onser voirs. vryheyt van turnhout
aldaer hy metten geselcsap daer wesende is bliven sitten drinckenen
ende een geheeten henryck bruesselers oft ghevaerts die welcke
tegen den suppliant oversat sonder dat de voirs. suppliant hem yet
messeyde seyde totten suppliant met grammen moede ghy cauwe ghy
verraedere ick soude u uwen hals aff vringen daer op de voirs.
suppliant gravelyck antwoirdende seyde dese oft gelycke woirden
in substancien dienen souden men den hals affvvringhen ghy en hebt
nyet hoiren seggen dat ick yemanden yet ontweegt ontmeten
ontrekent oft gestolen hebbe waerop de voirs. henrick perseverende
ende continuerende in zyn quaet propoest ende voirnemen ende sueckende
oirsake om debat ende geschil tegen den suppliant seyde dat tselve
nyet waer en was ende zeer corts daer nae stont de voirs.
henrick recht op ende greep met beyde hzyn handen nae die kele
vanden suppliant om die touwe te douwene ende dwelck siende
pieter van heyst een vanden geselscape seyde totten voirs. henrick
wat wildy maken hy en seyde u nyet een erch woirdt denoterende
den suppliant ende greep de voirs. pieter beyde de handen vanden voirs.
henrycken naeden welcken de voirs. suppliant daermede geprovoceert
synde seyde met hitten van bloede totten voirs. henryck compt daer
beneden ic sal u loenen ende daerop bracht de voirs. suppliant den
voirs. henrycken een dronck biers den welcken de voirs. henryck
wachte ende tselve gedaen leyde oft gaf de voirs. suppliant van
stonden aen een stuver voer zyn gelach ende es vanden camere
gegaen ende es gaen sitten ierst opte vysbanck ende daer nae op die
boterbanck tegen den voirs. hantboge camere over verwachtende
den voirs. henrycken ende corts daer nae is de voirs. henrick zyn
derder vander voirs. camere gecommen ende riep den voirs. suppliant
aen seggende jan die compt aen endetselve hoirende is de voirs. suppliant
van stonden aen opgestaen ende es naeden voirs. henrycken gegaen
ende track zyn broet mes uuyt ende daermede gaf de voirs. suppliant
hem eenen steke in zyn borst van welcken steke ende quetsuere
de voirs. henrick is binnen en half ure afflivich gewoirden
dwelck den voirs. suppliant zeer hertelyck ende uuyt gronden zyns
herten leet es ende heeft de voirs. suppliant zindert aen de vrieden
vanden afflivigen zyn uuyterste diligencie gedaen om tot zoeninge
te gerakene maer en willen hem tot egheenen gevuege geven ende
beduchtende de suppliant rigeur van justicien heeft hem moeten
absenteren buyten onsen landen daer inne hy nyet en soude dorren
oft moegen commen oft converseren ten waere dat hy onse gracie
ende genaede geimpetreert hadde alzoe hy seeght ons om de
selve zeer oetmoedlyck biddende waerom zoe eest dat
wy desen aengesien geneycht wesende ter beden ende supplicatie des
voirs. suppliant ende willende hem in dit stuck perfereren gracie
ende genaede misericorde voer rigeur ende stranheyt van rechte
den selven jan oeyen suppliant hebben inden gevalle als
boven geremitteert vergheven ende quytgeschonden remitteren
vergheven ende quytschelden uuyt sunderlinger gracie by dese
onsen brieve tfayt ende manslach boven verclaert mitgaders
alle peyne boete ende amende corporelle ende criminelle inde
welcke hy ter causen voirs. met des daer aen cleest tegen ons
ende justicie mesdaen mesbruyct ende gevallen mach wesen hem als
van desen wederom stellende ende restituerende tot zynen goeden naeme
fame ende geruchte in onsen landen ende heerlycheyden en besundere
in onsen voirs. lande van brabant ende tot zynen onverbuerten
goeden indien hy eenighe heeft in alder manieren als hy was
voer de toecompste vanden voirs. feyte ende dootslage imponerende
hier op silencie ende eeuwich zwygen onsen procureur generael in
brabant ende allen anderen onsen ende onser vassallen oft der
smaelre heeren rechteren justicieren ende officieren wye die zyn
satisfactie ierst ende voer al doende der partien geinteresseerde
civilyck alleenlyck behoudelyck dat de voirs. suppliant gehouden
zal syn tvoirs. feyt ons civilyck te beteren naer gelegentheyt
vander saeken ende faculteyt van zynen persoone en goede met
oyck te betaelen de costen van justicie hieromme gedaen ende te
doene allet ter taxacien ende moderacien van onsen lieven ende
getruwen den cancellier ende luyden van onsen raede in brabant
die wy daer toe hebben gecommitteert ende committeren by desen ontbieden
daerom ende bevelen onsen voirs. cancellier ende raedsluyden dat
voer hen geroepen de ghene die daerom sullen behoiren geroepen
te zyne zy procederen wel ende duegdelyck ter verificatie ende
interinemente van desen onsen brieven ende ter taxacien ende moderacien
vander voirs. amende civile ende costen van justicien naer huere
forme ende inhouden ende welck interinement de voirs. suppliant
gehouden sal zyn in onsen voirs. raede te versueckene binnen eenen
jaere naer daten van desen op de pene van te verbuerene deffect
van desen ende dat gedaen de selve onse cancellier ende
raedsluyden onse drossaet van brabant ende alle andere onse
ende onser vassallen oft der voirs. smaelre heeren richteren
justicieren officieren ende ondersaten iegewoirdighe ende toecommende
dyen dat aengaen oft aencleven sal mogen heure stadthouderen
#sy hieraf verantwordt
by ontfanger vanden
exploiten
ende eene iegelycke van hen besundere zoe hem toebehoiren zal
doen laeten ende gedoigen den voirs. jan suppliant van deser onsen
iegewoirdiger gracien quytsceldinge ende remissie ende van allen
dihouden van dese in vuegen ende manieren boven verhaelt
rustelyck vredelyck ende ee eeuwelyck genyten ende gebruycken sonder
hem te doene oft te laeten geschieden nu noch in toecommende tyden
eenich hinder stoot oft letsel in lyve oft in goede ter contrarien
in eenger manieren maer indien zyn lyf oft eenige van
zynen onverbuerden goeden daerom zyn oft naemaels waeren
gevangen gearresteert belet oft becommert dat zy die setten
ende stellen oft doen stellen ende setten terstont ende sonder vertreck
tot geheelder ende volcommender delivrancie want ons alzoe
gelieft ende ten eynde dat dit goet vast ende gestantich zy ende
blyve tot eeuwigen dagen zoe hebben wy onsen zegel hier aen
doen hangen behoudelyck in anderen zaken onsen rechte ende
eenen iegelycken des zyns in allen gegheven in onser stadt
van bruessele inde maent van junio int jaer onssenheeren
duysent vyfhondert ende sevenendertich van onsen keyseryke
dachthienste ende van onsen rycken van castillien ende anderen
tweentwintichste aldus onder opte plycke stont gescreven
byden keyser ter relen$ vanden raede ende geteekent facuwez
visa recepta
ghecollacionneert tegens die
originale brieven by my
decock